El mes d'octubre la Filmoteca de Catalunya continua consolidant la tornada a la normalitat, amb quatre sessions diàries, la recuperació de cicles i sessions que el confinament va obligar a suspendre, presències destacades com les de Nathalie Baye, Tudor Giurgiu, Pedro Costa, Celia Rico o Claudio Zulian, la celebració del Dia Mundial del Patrimoni Audiovisual, el 27 d'octubre, quan es presentarà el catàleg Bàsics & Singulars, i la primera col·laboració amb el LOOP Festival a la sala d'exposicions.
En el programa del proper mes d'octubre hi destaquen els cicles i títols següents:
Per amor a les Arts i Aula de cinema
Arrenquen els dos grans cicles que s'estenen al llarg de tot el curs a la Filmoteca.
Dimarts és el dia del diàleg del cinema amb altres disciplines artístiques a Per amor a les Arts, coorganitzat amb el Museu Nacional d'Art de Catalunya i amb la col·laboració d'onze institucions culturals del país, com L'Auditori, el TNC o la Fundació Joan Miró.
I els dimecres Aula de cinema proposa un panorama històric del setè art en una trentena de sessions, presentades per docents de dotze universitats i escoles de cinema catalanes i adreçades als seus alumnes però també al públic general.
El més recent del cinema alemany i romanès
Com cada any, Cinema alemany actual, organitzat pel Goethe Institut, ofereix una selecció de deu títols que demostren la vitalitat d'aquesta cinematografia.
En aquesta edició destaca la presència de directors debutants, com Alireza Golafshan, cineasta d'origen iranià que inaugura el cicle dijous 22 d'octubre amb la comèdia sobre persones amb diferents tipus de discapacitats Die Goldfische (Los peces dorados).
I una inusual coproducció hispanoromanesa inaugura dimecres 7 d'octubre el cicle Cinema romanès actual.
El director Tudor Giurgiu serà a la Filmoteca per presenta Parking, que compta amb els intèrprets espanyols Belén Cuesta, Ariadna Gil i Luis Bermejo.
També s'hi podran veure els dues primeres entregues de la Trilogia de l'Amor del director romanès més romàntic, Florin Serban.
La Filmoteca col·labora amb El LOOP Festival 2020
I si veure era el foc és un projecte encarregat als artistes Valentina Alvarado Matos i Carlos Vásquez Méndez, residents a la fàbrica de creació La Escocesa.
La instal·lació, que s'inaugura dijous 8 d'octubre, és una producció de la Filmoteca amb la col·laboració del LOOP Festival, i explora el cinema en les seves múltiples facetes, dins i fora de les sales de projecció.
Es tracta d'un projecte de naturalesa experimental concebut com una instal·lació permanent imaginada específicament per a l'espai expositiu de la Filmoteca, i una sèrie d'esdeveniments efímers que es duran a terme tant a la sala d'exposicions com a les sales de cinema de la Filmoteca.
La publicació del llibre Alberto Closas.
A un paso de las estrellas, escrit pels nebots de l'actor, Sílvia Ferriol i Francis Closas, és l'excusa perfecta per recordar un dels intèrprets més elegants, naturals i solvents del cinema espanyol.
Nascut a Barcelona aviat farà 100 anys, el 1921, Closas va començar la seva carrera a l'Argentina, on es va exiliar la seva família, de la mà de Margarida Xirgu.
El 1955 torna a Espanya per protagonitzar Muerte de un ciclista, de Bardem, o films tan populars com La gran família.
El cicle s'inaugura dijous 8 d'octubre amb un dels títols de la seva etapa argentina, Historia de una mala mujer, precedida per la presentació del llibre amb la presència dels autors, l'escriptor Eduardo Mendoza i la cineasta Rosa Vergés.
El 27 d'octubre se celebra el Dia Mundial del Patrimoni Audiovisual.
És en aquesta jornada quan la Filmoteca fa més visibles els tresors que preserva al seu arxiu.
Aquest any a més es presenta el nou catàleg, que s'afegeix al de Bàsics del cinema català, Singulars de la Filmoteca de Catalunya.
Bàsics & Singulars serà un recull indispensable de les obres conservades i restaurades per l'arxiu que estaran a disposició de les cinemateques d'arreu del món.
Una de les joies acabada de restaurar que s'exhibirà aquest dia és el curt El lago de los cisnes (3-D), de Francesc Rovira Beleta, primer film rodat en 3D i Cinefotocolor a Espanya el 1953.
La Filmoteca s'afegeix a les activitats de la Biennal de pensament Ciutat Oberta, que l'Institut de Cultura de Barcelona organitza del 13 al 18 d'octubre sota el lema Els reptes del futur, amb democràcia, tecnologia i ciutat com a eixos de debat.
Seran quatre sessions que plantegen un diàleg obert entre art i pensament, en què persones procedents del camp de la filosofia reflexionen sobre allò polític a partir de les obres dels cineastes Claire Denis, Jean Gabriel Périot, Virginia García del Pino i Roberto Minervini.
Setmana del Cineclubisme Català
L'acte central d'aquesta trobada és el lliurament dels Premis José Maria Nunes de la Federació Catalana de Cineclubs, que reconeixen la millor pel·lícula catalana de l'any (Els dies que vindran, de Carlos Marques-Marcet), la persona o entitat especialment vinculada amb els cineclubs catalans i el fet cineclubista de l'any.
Seran sis sessions seleccionades i presentades per representants dels cineclubs, que també inclouen el Premi Don Quijote de L'Alternativa del 2019 o un títol del catàleg de FilmoXarxa.
Nathalie Baye és la padrina de la tercera edició del festival de cinema francòfon de Barcelona d'Ohlalà!
Divendres 2 d'octubre a la Sala Chomón rebrà l'homenatge amb la projecció d' Une liaison pornographique, que va protagonitzar al costat de Sergi López i per la qual va rebre la Copa Volpi a la millor actriu al Festival de Venècia.
Les estrenes de la Filmoteca ens porten dues històries d'exili signades per dos directors singulars: del portuguès Pedro Costa, Vitalina Varela, premiada als festivals de Locarno i Gijón; i de Claudio Zulian, No nacimos refugiados, documental que ressegueix les històries personals de diversos refugiats a la ciutat de Barcelona.
Una retrospectiva recupera les propostes radicalment avantguardistes i experimentals del filòsof, escriptor i cineasta francès Guy Debord, com la versió cinematogràfica de la seva obra més celebrada, La societat de l'espectacle.
El FICAB, Festival Internacional de Cinema Africà de Barcelona, porta a la Filmoteca sessions que miren al futur en clau femenina: treballs distòpics conjugats amb obres mestres fantàstiques i poètiques del cinema africà clàssic i contemporani.
CineMigrante recull un seguit d'obres que contribueixen a difondre valors interculturals contra la discriminació, la xenofòbia i el racisme, i els drets bàsics de les persones migrants.
Volta, 100 anys de ciclisme és el documental que, amb part de material sortit de l'arxiu de la Filmoteca, commemora l'edició número 100 de la Volta Ciclista a Catalunya, una fita que fins ara només havien assolit el Tour francès o el Giro italià.
Els Joves Programadors Moving Cinema conviden la directora Celia Rico a una sessió molt especial per aprofundir en el procés de creació del seu premiat debut, Viaje al cuarto de una madr e.
Podeu descarregar el pdf del programa d'octubre AQUÍ.